钦定古今图书集成/明伦汇编/氏族典/第270卷 > 王质
## 钦定古今图书集成/明伦汇编/氏族典/第270卷 > 王质

按《宋史王质传》：“质字景文，其先郓州人，后徙兴国。质
博通经史，善属文，游太学，与九江王阮齐名。中绍兴
三十年进士第。用大臣言，召试馆职，不就。明年，金主
完颜亮南侵，御史中丞汪澈宣谕荆襄。又明年，枢密
使张浚都督江淮，皆辟为属，入为太学正。忌者共谗
质年少好异论，遂罢去。会虞允文宣抚川陕，辟质偕”
行，入为敕令所删定官，迁枢密院编修官。允文当国，
孝宗命拟进谏官，允文以质“鲠亮不回，且文学推重
于时，可右正言。”时中贵人用事，多畏惮质，阴沮之，出
通判荆南府，改吉州，皆不行。奉祠山居，绝意禄仕，淳
熙十五年卒。